PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/081	Bratislava 08. októbra 2008

Protimonopolný úrad Slovenskej republiky, odbor koncentrácií v správnom konaní číslo 0050/OK/2008 začatom dňa 11. 07. 2008 na základe oznámenia koncentrácie podnikateľom BUDAMAR LOGISTICS, a. s., Horárska 12, 821 09 Bratislava, IČO: 35 736 046, prostredníctvom splnomocneného právneho zástupcu JUDr. Romana Hamalu, advokáta zo spoločnosti Hamala Kluch Víglaský, s. r. o., Poštová 3, 811 06 Bratislava a podnikateľom Železničná spoločnosť Cargo Slovakia, a. s., Drieňová 24, 820 09 Bratislava, IČO: 35 914 921, prostredníctvom splnomocneného právneho zástupcu JUDr. Martina Čižmárika, advokáta zo spoločnosti BADUCCI Legal, s. r. o., Mostová 2, 811 02 Bratislava,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej vo vytvorení spoločného podniku DURBAN, a. s., Poštová 3, 811 06 Bratislava, IČO: 36 774 278, spoločne kontrolovaného podnikateľmi BUDAMAR LOGISTICS, a. s., Horárska 12, 821 09 Bratislava, IČO: 35 736 046 a Železničná spoločnosť Cargo Slovakia, a. s., Drieňová 24, 820 09 Bratislava, IČO: 35 914 921 na základe Akcionárskej zmluvy uzatvorenej dňa 19. 06. 2008 medzi podnikateľmi BUDAMAR LOGISTICS, a. s., Horárska 12, 821 09 Bratislava, IČO: 35 736 046 a Železničná spoločnosť Cargo Slovakia, a. s., Drieňová 24, 820 09 Bratislava, IČO: 35 914 921, z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 2760/2008 dňa 11. 07. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ BUDAMAR LOGISTICS, a. s., Horárska 12, 821 09 Bratislava, IČO: 35 736 046 (ďalej len „Budamar“), prostredníctvom splnomocneného právneho zástupcu JUDr. Romana Hamalu, advokáta zo spoločnosti Hamala Kluch Víglaský, s. r. o., Poštová 3, 811 06 Bratislava (ďalej len „JUDr. Hamala“) a podnikateľ Železničná spoločnosť Cargo Slovakia, a. s., Drieňová 24, 820 09 Bratislava, IČO: 35 914 921 (ďalej len „ZSSK Cargo“), prostredníctvom splnomocneného právneho zástupcu JUDr. Martina Čižmárika, advokáta zo spoločnosti BADUCCI Legal, s. r. o., Mostová 2, 811 02 Bratislava (ďalej len „JUDr. Čižmárik“) oznámili nadobudnutie spoločnej priamej kontroly nad spoločnosťou DURBAN, a. s., Poštová 3, 811 06 Bratislava, IČO: 36 774 278 (ďalej len „Durban“) na základe Akcionárskej zmluvy uzatvorenej dňa 19. 06. 2008 medzi podnikateľmi Budamar a ZSSK Cargo (ďalej len „Akcionárska zmluva“).

Na základe tohto oznámenia sa dňa 11. 07. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0050/OK/2008, o čom úrad informoval oznamovateľov koncentrácie listom číslo 2932/PMÚ SR/2008 zo dňa 18. 07. 2008.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu SR č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listami zaevidovanými pod číslami 2841/PMÚ SR/2008 zo dňa 18. 07. 2008, 3632/PMÚ SR/2008 zo dňa 27. 08. 2008, 4075/PMÚ SR/2008 zo dňa 26. 09. 2008 vyzval  oznamovateľov koncentrácie o doplnenie predmetného oznámenia koncentrácie a súčasne ich upovedomil, že lehota na vydanie rozhodnutia podľa § 11 zákona nezačala plynúť. 

Oznamovatelia koncentrácie doplnili chýbajúce informácie a podklady podľa § 10 ods. 12 zákona a Vyhlášky listami zaevidovanými pod číslami 3321/2008 dňa 07. 08. 2008, 3523/2008 dňa 22. 08. 2008, 3962/2008 dňa 19. 09. 2008, 4126/2008 dňa 30. 09. 2008 a zápisnicou dňa 03. 10. 2008. 

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Budamar

Spoločnosť Budamar je akciová spoločnosť zapísaná v Obchodnom registri Okresného súdu Bratislava I, oddiel: Sa, vložka č. 3067/B. Spoločnosť bola založená spoločenskou zmluvou zo dňa 11. 12. 1997. Do Obchodného registra bola zapísaná dňa 19. 12. 1997. Predchádzajúce obchodné meno spoločnosti Budamar bolo BUDAMAR TRANSPORT SLOVAKIA, s. r. o., ktoré sa v júli 2006 zmenilo na súčasné obchodné meno Budamar.

Akcionármi spoločnosti Budamar je spoločnosť BUDAMAR TRANSPORT LIMITED so sídlom Baltic Exchange, 63 ST MARY AXE, London, ECSA 8BH, Veľká Británia (ďalej len „BUDAMAR TRANSPORT LIMITED“), ktorá vlastní 77 % kmeňových akcií spoločnosti Budamar a spoločnosť VIP Považský Chlmec, s. r. o. so sídlom Bytčianska 52/43, 010 03 Žilina, ktorá vlastní 23 % kmeňových akcií spoločnosti Budamar. Spoločnosť BUDAMAR TRANSPORT LIMITED, ktorá je spoločnosťou holdingového charakteru, je vlastnená spoločnosťou BUDAMAR INTERNATIONAL HOLDINGS LIMITED, so sídlom 7 Montgiraud street, Castries, St. Lucia.

Hlavnou čínnosťou spoločnosti Budamar je komplexné zabezpečenie zasielateľských a prepravných činností v rámci logistického reťazca. Od svojho vzniku sa spoločnosť zameriavala na realizáciu logistických služieb, ktoré nadväzovali na komplexnú skladovú činnosť, zabezpečovala cestnú ako aj leteckú prepravu a zbernú službu. V roku 2003 rozšírila svoje pôsobenie o služby v rámci železničnej a kombinovanej prepravy. Nosné činnosti, ktoré v súčasnosti spoločnosť poskytuje sú: zabezpečovanie železničných, cestných a kombinovaných prepráv a poskytovanie komplexných služieb v oblasti zasielateľstva, colných a špedičných služieb.

Podľa oznámenia koncentrácie je spoločnosť Budamar personálne a/alebo majetkovo prepojená so spoločnosťami:
•	Slovenská plavba a prístavy, a. s., v ktorej spoločnosť BUDAMAR TRANSPORT LIMITED priamo i nepriamo vlastní 68,985 %-ný majetkový podiel, pričom 0,0002 %-ný majetkový podiel vlastní prostredníctvom spoločnosti Budamar. Spoločnosť Slovenská plavba a prístavy, a. s. je jediným spoločníkom spoločnosti Ferroservis Bratislava, s. r. o., Prístavná 12, 821 09 Bratislava, IČO: 35 803 347. 
•	LOKORAIL, a. s. so sídlom Horárska 12, 821 09 Bratislava, IČO: 36 564 443, v ktorej spoločnosť Budamar priamo vlastní 60 % akcií a hlasovacích práv.
•	Durban, v ktorej spoločnosť Budamar priamo vlastní 100 % akcií a hlasovacích práv.
•	MINERFIN, a. s., Palisády 56, 811 06 Bratislava, IČO: 31 401 333, ktorá je podľa predložených podkladov tiež prepojená so spoločnosťou Budamar.

Vzhľadom na to, že spoločnosť Budamar je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

ZSSK Cargo

Spoločnosť ZSSK Cargo je akciová spoločnosť zapísaná v Obchodnom registri vedenom na Okresnom súde Bratislava I, oddiel: Sa, vložka č. 3496/B. Spoločnosť ZSSK Cargo bola založená dňa 01. 01. 2005 ako jedna z dvoch novozaložených následníckych spoločností spoločnosti Železničná spoločnosť, a. s. so sídlom Drieňová 24, 820 09 Bratislava, IČO: 35 828 226. Výhradným vlastníkom (jediným akcionárom) spoločnosti ZSSK Cargo je štát. Práva štátu ako akcionára vykonáva Ministersvo dopravy, pôšt a telekomunikácií Slovenskej republiky so sídlom Námestie slobody 6, 811 06 Bratislava (ďalej len „MDPT SR“).

Hlavnou činnosťou spoločnosti ZSSK Cargo je poskytovanie železničnej nákladnej dopravy a s ňou súvisiacich služieb. Okrem toho spoločnosť prenajíma majetok a poskytuje opravy a údržbu, upratovanie a iné podporné služby pre Železničnú spoločnosť Slovensko, a. s.. Spoločnosť ZSSK Cargo priamo ani nepriamo nekontroluje žiadneho iného podnikateľa.

Vzhľadom na to, že spoločnosť ZSSK Cargo je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Durban

Spoločnosť Durban je akciová spoločnosť zapísaná v Obchodnom registri Okresného súdu Bratislava I, oddiel: Sa, vložka č. 4130/B. Spoločnosť bola založená Zakladateľskou zmluvou dňa 23. 04. 2007 a do Obchodného registra bola zapísaná dňa 08. 05. 2007. Súčasným jediným akcionárom spoločnosti Durban je spoločnosť Budamar.

Podľa predložených podkladov bola spoločnosť Durban založená so zámerom na prípravu, vybudovanie a neskoršiu realizáciu prekládkových výkonov hromadných substrátov. V priebehu roka 2007 prebiehala negociácia a hľadanie partnera. Z tohto dôvodu spoločnosť Durban zatiaľ svoju činnosť nevykonávala. Spoločnosť Durban priamo ani nepriamo nekontroluje žiadneho iného podnikateľa.

Po uskutočnení posudzovanej transakcie bude hlavným predmetom činnosti spoločnosti Durban prevádzka železničnej prekládky, skladovania tovarov, realizácie a rozvoja logistických činností, manipulačnej činnosti spojenej s rozmrazovaním, skladovaním a prekládkou tovarov s možnosťou rekonštrukcií stavebných a technologických celkov na pozemkoch a stavbách podľa Akcionárskej zmluvy.

Vzhľadom na to, že spoločnosť Durban je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podľa § 9 ods. 5 zákona koncentrácia podľa § 9 ods. 1 písm. b) zákona je aj vytvorenie spoločného podniku spoločne kontrolovaného dvoma alebo viacerými  podnikateľmi, ktorý trvale vykonáva všetky funkcie samostatného ekonomického subjektu.

Podľa oznámenia koncentrácie predmetná koncentrácia spočíva v nadobudnutí spoločnej priamej kontroly podnikateľmi Budamar a ZSSK Cargo nad podnikom podnikateľa Durban. Z oznámenia koncentrácie zároveň vyplýva, že v predmetnom prípade ide o vytvorenie spoločného podniku spoločne kontrolovaného dvoma podnikateľmi a v doplnení oznámenia koncentrácie bola predmetná koncentrácia špecifikovaná aj ako nadobudnutie výlučnej kontroly podnikateľom Budamar nad podnikom podnikateľa Durban.

Úrad sa preto v prvom kroku zameral na preskúmanie predložených pokladov a informácií za účelom vyhodnotiť formu oznámenej koncentrácie. Z predložených podkladov a informácií úrad zistil, že dňa 19. 06. 2008 bola medzi podnikateľmi Budamar a ZSSK Cargo uzatvorená Akcionárska zmluva týkajúca sa spoločnosti Durban, a to vzhľadom na to, že podnikatelia Budamar a ZSSK Cargo majú podľa Akcionárskej zmluvy záujem nadobudnúť akcionárske podiely v spoločnosti Durban v pomere 60 % pre Budamar a 40 % pre ZSSK Cargo a zároveň majú záujem o spoločné riadenie spoločnosti Durban.

Tak ako už bolo uvedené vyššie spoločnosť Durban bola založená za účelom vykonávania prekládky hromadných substrátov, pričom od založenia tejto spoločnosti prebiehala negociácia a hľadanie partnera. V súčasnosti je 100 %-ným majiteľom spoločnosti Durban podnikateľ Budamar. V súlade s Akcionárskou zmluvou bola v deň podpisu Akcionárskej zmluvy podpísaná aj Zmluva o prevode akcií, na základe ktorej nadobudol podnikateľ ZSSK Cargo 40 %-ný podiel na základnom imaní a hlasovacích právach v podniku podnikateľa Durban. 

Po uskutočnení posudzovanej transakcie dôjde na základe Akcionárskej zmluvy k zvýšeniu základného imania v podniku podnikateľa Durban, pričom podiel na základnom imaní a na hlasovacích právach v podniku podnikateľa Durban zostane zachovaný v pomere 60 % pre Budamar a 40 % pre ZSSK Cargo aj po zvýšení základného imania. Podiel podnikateľa Budamar na zvýšenom základnom imaní bude tvorený výlučne peňažným vkladom a podiel podnikateľa ZSSK Cargo na zvýšenom základnom imaní bude tvorený nepeňažným vkladom. 

Následne podnikateľ Budamar umožní spoločnosti Durban na základe písomného právneho úkonu užívať nehnuteľnosti, ktoré má v nájme od spoločnosti Železnice Slovenskej republiky, Bratislava, Klemensova č. 8, 831 61 Bratislava (ďalej len „ŽSR“). Ide o zariadenia, ktoré sú označované ako Východná rampa, III. Vysoká rampa a III. Rozmrazovňa v priestoroch Východoslovenského prekladiska v Čiernej nad Tisou.

Po preštudovaní ustanovení Akcionárskej zmluvy a budúcich stanov spoločnosti Durban, ktoré sú neoddeliteľnou prílohou Akcionárskej zmluvy (ďalej len „stanovy spoločnosti Durban“) úrad zistil, že menovanie členov do riadiacich orgánov spoločnosti Durban bude vykonávané po uskutočnení posudzovanej transakcie spoločne, t. j. podnikateľ Budamar a aj podnikateľ ZSSK Cargo bude mať svojich zástupcov v predstavenstve a aj v dozornej rade a prostredníctvom svojich zástupcov a ich kompetencií budú mať podnikatelia Budamar a ZSSK Cargo možnosť rozhodovať pri prijímaní strategických rozhodnutí v podniku podnikateľa Durban spoločne. 

Vzhľadom na to, že tak ako je uvedené vyššie, podnikatelia Budamar a ZSSK Cargo vložia do základného imania spoločnosti Durban peňažný a nepeňažný vklad, ktorý zabezpečí budúce fungovanie spoločného podniku, ako aj vzhľadom na to, že prijímanie rozhodnutí strategického charakteru v podniku podnikateľa Durban je možné iba so súhlasom oboch akcionárov podnikateľa Durban, úrad dospel k záveru, že v prípade posudzovanej transakcie ide o vytvorenie spoločného podniku spoločne kontrolovaného podnikateľmi Budamar a ZSSK Cargo. 

V ďalšom kroku sa úrad zameral na posúdenie, či bude spoločný podnik trvale vykonávať všetky funkcie samostatného ekonomického subjektu, t.j. či vytvorený podnik predstavuje plnofunkčný spoločný podnik. Spoločné podniky, ktoré spĺňajú túto požiadavku prinášajú trvalú zmenu štruktúry trhu. 

Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu, t. j. musí kumulatívne spĺňať nasledujúce kritériá:
1.	musí mať nezávislý a dostatočný prístup k peňažným, surovinovým a ľudským zdrojom, musí mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu,
2.	musí vystupovať ako nezávislý účastník trhu oddelene od zakladateľov ako samostatný predávajúci alebo kupujúci,
3.	musí mať samostatnú obchodnú politiku zameranú na dosiahnutie vlastných ekonomických záujmov a cieľov.

Z oznámenia koncentrácie vyplýva, že zámerom spoločného podniku Durban je vykonávať železničnú prekládku, skladovanie tovarov, realizáciu a rozvoj logistických činností, manipulačnú činnosť spojenú s rozmrazovaním, skladovaním a prekládkou tovarov zo širokorozchodnej trate z Ukrajiny na Slovensko vo Východoslovenskom prekladisku v Čiernej nad Tisou. 

Východoslovenské prekladisko v Čiernej nad Tisou je priestor vymedzený koľajiskami prekladiska. Prekladisko ako priestor je nutné chápať ako jednotlivé pozemky, ktoré vlastnícky patria spoločnosti ŽSR alebo spoločnosti ZSSK Cargo, a ktoré môžu byť prenajaté iným spoločnostiam. Východoslovenské prekladiská v Čiernej nad Tisou sú teda prekládkové miesta, v ktorých sa vykonáva nakládka, vykládka a prekládka tovarov z vozňov širokého rozchodu do vozňov normálneho rozchodu a opačne, zmena prepravného režimu z SMGS na CIM a opačne, ako aj ostatné služby spojené s prepravou tovaru v smere Východ – Západ a Západ – Východ. Podľa údajov uvedených v oznámení koncentrácie sa v priestoroch tohto prekladiska nachádzajú viaceré rampy a rozmrazovne, ktoré slúžia na vykonávanie prekládky tovaru z vozňov širokého rozchodu do vozňov normálneho rozchodu a opačne. 

Z oznámenia koncentrácie vyplýva, že v súčasnosti vykonávajú podnikatelia Budamar a ZSSK Cargo činnosti železničnej prekládky, skladovania tovarov, realizácie a rozvoja logistických činností, manipulačnej činnosti spojenej s rozmrazovaním, skladovaním a prekládkou tovarov sami a po uskutočnení koncentrácie bude tieto činnosti vykonávať spoločný podnik Durban, pričom ich bude vykonávať výlučne pre materské spoločnosti Budamar a ZSSK Cargo, a nie pre tretie osoby.

Na základe predložených podkladov a informácií úrad zistil, že spoločný podnik Durban bude vykonávať svoje aktivity prostredníctvom zariadení, ktoré má v súčasnosti Budamar v nájme od spoločnosti ŽSR a po uskutočnení posudzovanej transakcie ich Budamar poskytne do užívania spoločnému podniku Durban. Ide o zariadenia: Východná rampa, III. Vysoká rampa a III. Rozmrazovňa, pričom III. Vysoká rampa a III. Rozmrazovňa sú dnes mimo funkčnej prevádzky. Východná rampa slúži na prekládku komodít ako sú napríklad železná ruda alebo drevo. Kapacita Východnej rampy je podľa účastníkov konania asi 300 ton za 24 hodín, čím sa radí skôr k „malým rampám“, napr. oproti Obecnej rampe, ktorá má kapacitu až 11 000 ton za 24 hodín, t. j. Budamar prevádzkuje rampu, ktorá prekladá asi 3 % tovaru oproti Obecnej rampe. 

Podľa predložených podkladov a informácií rekonštrukcia III. Vysokej rampy a III. Rozmrazovne bude financovaná zo zdrojov materskej spoločnosti Budamar, pričom predbežná kapacita a časový horizont uvedenia týchto zariadení do prevádzky bola označená za predmet obchodného tajomstva a je súčasťou spisového materiálu. 

Kompletná činnosť spoločného podniku Durban bude vykonávaná prostredníctvom približne 50 zamestnancov, ktorí sú zamestnancami podnikateľov Budamar a ZSSK Cargo a po schválení predmetnej transakcie budú zamestnancami spoločného podniku Durban. 

Vzhľadom na to, že spoločný podnik Durban bude mať podľa oznámenia koncentrácie zabezpečený prístup k finančným zdrojom, k ľudským zdrojom a k surovinovým zdrojom výlučne prostredníctvom svojich materských spoločností ako aj vzhľadom na to, že spoločný podnik Durban bude vykonávať všetky svoje aktivity výlučne pre materské spoločnosti, úrad dospel k záveru, že vytvorený spoločný podnik Durban nebude pôsobiť v oblasti železničnej prekládky, skladovania tovarov, realizácie a rozvoja logistických činností, manipulačnej činnosti spojenej s rozmrazovaním, skladovaním a prekládkou tovarov ako samostatný podnikateľský subjekt nezávislý od svojich materských spoločností.

Na základe vyššie uvedených skutočností úrad zistil, že na základe Akcionárskej zmluvy sa vytvorí spoločný podnik, ktorý bude spoločne kontrolovaný dvoma podnikateľmi, ale nebude predstavovať podnik, ktorý trvale vykonáva všetky funkcie samostatného ekonomického subjektu. Z uvedeného dôvodu nedochádza v predmetnom prípade ku koncentrácii podľa § 9 ods. 1 písm. b) v spojení s § 9 ods. 5 zákona. 

V prípade, že neplnofunkčný spoločný podnik Durban, ktorý vykonáva svoje aktivity výlučne pre materské spoločnosti, začne vykonávať svoje aktivity aj pre tretie subjekty a začne vystupovať na trhu ako samostatný subjekt, nezávislý od svojich materských spoločností, takáto zmena, resp. rozhodnutie o takejto zmene môže predstavovať vznik koncentrácie podliehajúcej kontrole úradu.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Martin Čižmárik
advokát
BADUCCI Legal, s. r. o.
Mostová 2
811 02 Bratislava